《和灵隐蒲庵长寄二律 其一》
元代·刘崧

驻锡龙河近冶亭，一池蒲草座中清。真僧渡海求书偈，朝客圜门听讲经。

即物悟空心自寂，随缘出定眼长青。法台曾證人天会，几绾袈裟觐紫庭。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。